የፕሬዝዳንት መሐመድ አብዱላሂ ጉብኝት በአገራቱ መካከል አዲስ ምዕራፍ ይከፍታል -ጠቅላይ ሚኒስትር
“የሶማሊያ ፕሬዝዳንት መሐመድ አብዱላሂ ጉብኝት በሁለቱም አገራት መካከል አዲስ ምዕራፍ ይከፍታል” ሲሉ የኢፌዲሪ ጠቅላይ ሚኒስትር ኃይለማሪያም ደሳለኝ ገለጹ ።ጠቅላይ ሚኒስትሩ ለይፋዊ ጉብኝት አዲስ አበባ ከገቡት የሶማሊያ ፕሬዝዳንት መሃመድ አብዱላሂ መሃመድ ጋር በሁለትዮሽ ግንኙነት ዙሪያ በቤተ መንግስት ትናንት ሲወያዩ የሁለቱ ሃገራት የህዝብ ለህዝብ ግንኙነት እንዲዳብር ኢትዮጵያ አስፈላጊውን ድጋፍ እንደምታደርግ አረጋግጠዋል ።ይህም የኢትዮጵያና የሶማሊያ ዜጎች ይበልጥ ተጠቃሚ የሚያደርግ የኢኮኖሚ ትስስር ለመፍጠር እየሰሩ መሆኑን አመልከተዋል።በዚሁ ውይይትም በሀገራቱ መካከል የኢንቨስትመንት፣ የንግድ፣ የኢቪዬሽን ትብብሮችና የህዝብ ነጻ እንቅስቃሴ እንዲፈጠር ለማድረግ በሚያስችሉ ጉዳዮች ዙሪያ መምክራቸውን ነው የገለጹት ።በምስራቅ አፍሪካ የተከሰተውን ድርቅ ተከትሎ የተፈጠረውን ሰብአዊ ቀውስ  ሶማሊያ ካጋጠማት ቀውስ በራሷ መውጣት የምትችልበት ዓቅም ስለሌላት ለጋሽ ሃገራት የሚያደርጉትን ድጋፍ አጠናክረው ሊቀጥሉ ይገባል ብለዋል ።በሶማሊያ መልካም ፈቃድ እየመሰረተች ላለችው  ፌዴራላዊ ስርዓት  ኢትዮጵያ ሙያዊ እገዛ ለማድረግ ዝግጁ መሆኗን  ገልጸዋል ።ኢትዮጵያ በሶማሊያ ዘላቂ ሰላምና መረጋጋት እንዲሰፍን የምታደርገውን ድጋፍ አጠናክራ እንደምትቀጥል ጠቅላይ ሚኒስትሩ አስረድተዋል  ።ኢትዮጵያ አሸባሪው አልሸባብ ከሶማሊያ ሙሉ በሙሉ ለመደምሰስ የሶማሊያ ብሄራዊ ጦር እንዲጠናከር እንደምትሰራ ገልጸዋል ፡፡ሁለቱ ሀገራት ሽብርተኝነትን በመዋጋት በአካባቢው ሰላም እና መረጋጋት እንዲሰፍን በጋራ የተረባረቡ መሆናቸውን አስታውቀዋል ።ሶማሊያ በእርስ በእርስ ጦርነት ከፍተኛ የኢኮኖሚ ውድመት ያጋጠማት መሆኑን ጠቅሰው ፤ አሁን የሚታየውን ሰላምና መረጋጋት ተጠቅሞ ሀገሪቱን ዳግም መልሶ ለመገንባት ዓለም አቀፉ ማህበረሰብ ትብብሩን ሊያጠናከር ይገባል ነው ያሉት።ፕሬዝዳንት መሃመድ አብዱላሂ በበኩላቸው በኢትዮጵያ ለተደረገላቸው አቀባበል አመስግነው ከጠቅላይ ሚኒስትሩ ጋር ውጤታማ ውይይት ማድረጋቸውን ገልጸዋል።ውይይታቸው አልሸባብ ከሶማሊያ ሙሉ ለሙሉ በሚወገድበት፣ በድህነት መዋጋት፣ በውጭ ጉዳይ ፖሊሲና በገንዘብ አስተዳደር ስርዓት ላይ ትኩረት ማድረጉንም ነው ያመለከቱት ።አገራቸው በአሁኑ ወቅት ከኢትዮጵያና ኬንያ እንዲሁም ከአሚሶም በቂ ድጋፍ በመኖሩ አልሸባብን እየተዋጋች መሆኑን ጠቅሰው፤ኢትዮጵያ በሶማሊያ ጉዳይ እየከፈለች ያለውን መስዋዕትነት ምስጋና አቅርበዋል ። በቀጣይም ሁለቱ ሀገራት አሸባሪው አልሸባብ እስከ ወዲያኛው እንዲያከትም ለማድረግ የጀመሩትን እንቅስቃሴ በቁርጠኝነት እንደሚሰራ አረጋግጠዋል ።